Il-Bank of Valletta, f'kollaborazzjoni mal-Kamra tal-Kummerċ Għawdxija, organizza sessjoni ta' nofstanhar għall-SMEs fil-Fergħa ta' BOV ir-Rabat, Għawdex. Il-parteċipanti ġew indirizzati minn Alfred Attard, Chief Officer tal-SME Financing fil-Bank of Valletta; Joseph G Grech, President tal-Kamra tal-Kummerċ Għawdxija; Cain Grech, Maniġer fit-taqsima tal-SME Support and Development fil-Malta Enterprise; u Victoria Azzopardi, Speċjalista fil-Finanzjament mill-UE, EU & Institutional Affairs tal-Bank of Valletta. Fl-introduzzjoni, Joseph G. Grech esprima s-sodisfazzjon tiegħu għall-parteċipazzjoni u qal: "Għal darb'oħra, il-Kamra tal-Kummerċ Għawdxija hija sodisfatta li tista' toffri dawn l-opportunitajiet lill-membri tagħha u tirringrazzja lill-Bank of Valletta għall-appoġġ tiegħu. Fl-istess ħin, nixtieq li nkompli ninkoraġġixxi lill-membri tagħna jattendu avvenimenti bħal dawn għax ikunu ta' benefiċċju għalihom stess." Cain Grech spjega: "Miżuri ta' appoġġ għall-industrija huma maħsuba biex jgħinu lin-negozji jinvestu biex jikbru. Parti essenzjali minn dan l-appoġġ huwa l-iżvilupp ta' ġestjoni soda tar-relazzjonijiet bejn il-fornituri tas-servizzi u l-industrija, billi dawk tal-ewwel jingħataw informazzjoni strutturata ta' kif tista' tiġi megħjuna l-industrija." Is-Sur Grech ta ħarsa ġenerali lejn miżuri ta' appoġġ differenti offruti mill-Malta Enterprise, li jvarjaw minn servizzi ta' konsulenza għal trawwim ta' kollaborazzjoni permezz ta' assoċjazzjonijiet u networks kummerċjali, miżuri li jipprovdu aċċess għall-finanzjament kif ukoll għan-Netwerk Enterprise Europe. Fl-intervent tiegħu, Alfred Attard traċċa l-vjaġġ tal-Bank biex bena isem għalih innifsu bħala l-Bank għall-SMEs f'Malta. Huwa spjega li l-Bank of Valletta rrikonoxxa li l-SMEs lokali jiġu f'forom u daqsijiet differenti. Minkejja dan, il-karatteristiċi inerenti tagħhom spiss ifissru li l-aċċess għall-finanzjament ikun ta' sfida, b'diversi minnhom isostnu li dawn in-negozji jippreżentaw profil ta' riskju ogħla. "Fil-Bank of Valletta, aħna nirrikonoxxu l-valur tal-intrapriżi żgħar u ta' daqs medju li jikkontribwixxi b'mod sinifikanti għall-PDG tal-pajjiż. Għalhekk, aħna ħdimna ħafna permezz tal-uffiċċju tagħna fi Brussell, biex lill-SMEs nagħtuhom aċċess għal għodod ta' finanzjament li joffru vantaġġi uniċi, għax jindirizzaw iċ-ċirkustanzi speċifiċi tagħhom." Reċentement, il-Bank of Valletta nieda l-BOV Jaime Financing Package li jibni fuq l-istorja ta' suċċess tal-predeċessuri tiegħu bħall-BOV Jeremie Financing Package u l-BOV4SME. Din l-għodda ta' finanzjament hija r-riżultat ta' ftehim milħuq bejn il-Fond Ewropew tal-Investiment (FEI) u l-Bank. Din l-għodda tisfrutta wkoll ir-riżorsi tal-Fondi Strutturali u ta' Investiment tal-UE u hija kkofinanzjata mill-Unjoni Ewropea permezz tal-Orizzont 2020 u r-riżorsi tal-Grupp tal-BEI. "Sabiex jindirizza r-restrizzjonijiet importanti ffaċċjati mill-SMEs lokali, il-Bank se jkun qed jassisti aktar minn 700 SME minn Malta u Għawdex permezz tal-BOV Jaimie Financing Package billi jipprovdi €50 miljun f'valur ta' finanzjament b'rata tal-imgħax imnaqqsa b'aktar minn 2%, li tirriżulta f'rata tal-imgħax finali ta' 3.5 %." Filwaqt li rringrazzjat lill-Malta Enterprise u lill-Kamra tal-Kummerċ Għawdxija tal-kollaborazzjoni tagħhom mal-Bank fl-organizzazzjoni ta' dan l-avveniment, Victoria Azzopardi ħeġġet lill-korpi kostitwiti jkomplu jaħdmu mal-BOV biex joħolqu aktar opportunitajiet għall-SMEs biex dawn jikbru.